Go itsheka mo go neng go tlhokwa ke Molao wa ga Moshe go ne go tshwanetse go nna go boaboelediwa gangwe le gape fa moobamedi a ne a itshekologa. Go ne go sa nna jalo ka kolobetso e e neng e dirwa ke Johane le e e neng ya dirwa ke Bakeresete moragonyana. Kolobetso ya ga Johane e ne e bontsha gore motho o a ikwatlhaya mme o tlogela tsela e a neng a tshela ka yone pele. Kolobetso ya Bakeresete e ne e bontsha gore motho o ineetse mo Modimong. Mokeresete o ne a dira jalo gangwe fela e seng gantsintsi. Mo mosong wa Diphalane 2, 1914, Mokaulengwe Russell o ne a tsena mo phaposing ya bojelo ya Bethele mme a itsise lelapa la Bethele jaana: “Metlha ya Baditšhaba e khutlile; dikgosi tsa bone di feletswe ke nako.” Bangwe ba batho ba ba neng ba le gone ba ne ba ka itse mafoko ao a a neng a theilwe mo pineng 171 mo bukeng ya bone ya dipina ya Hymns of the Millennial Dawn. Fa e sa le ka 1879, Baithuti ba Baebele ba ne ba ntse ba opela mafoko a a reng “Metlha ya Baditšhaba e a fela” mme a ne a sa tlhole a le boammaaruri, e re ka Metlha ya Baditšhaba kgotsa “dinako tse di tlhomilweng tsa ditšhaba” di ne di setse di khutlile. (Luke 21:24) Fa nako e ntse e ile, go ne ga akarediwa phetogo eno ya botlhokwa mo dibukeng tsa rona tsa dipina.